
[bookmark: TextBodyBegin]Eiropas Parlaments,
–	ņemot vērā Reglamenta 150. panta 5. punktu un 136. panta 4. punktu,
A.	tā kā Spānijas pilsoņi Javier Marañón Montero un David Rodríguez Ballesta tika arestēti Malabo 2025. gada janvāra vidū saistībā ar neveiksmīgu digitālās televīzijas projektu un 2025. gada 7. aprīlī tika pārvesti uz Black Beach cietumu, par kuru ir zināms, ka tajā ir necilvēcīgi apstākļi un tiek sistemātiski pārkāptas cilvēktiesības;
B.	tā kā Spānijas konsulāro pieprasījumu izskatīšana ir tikusi kavēta vai apgrūtināta un ir izsaukts vēstnieks; tā kā šo ES pilsoņu aizturēšana ir radījusi saspīlējumu Spānijas un Ekvatoriālās Gvinejas attiecībās un rada bažas par ES pilsoņu aizsardzību ārvalstīs;
C.	tā kā pēc tam, kad tika nelikumīgi pārtvertas viņu privātās sarunas ar Spānijas diplomātiem, abi vīrieši tika ievietoti soda izolatorā un viņiem tika liegts sazināties ar saviem juristiem un ģimenes locekļiem;
D.	tā kā tiek ziņots, ka badastreika dēļ viņu veselība, jo īpaši J. M. Montero veselība, būtiski pasliktinās;
[bookmark: _Hlk210753313]E.	tā kā kopš 1979. gada Ekvatoriālajā Gvinejā valda Teodoro Obiang Nguema režīms, kas tiek plaši uzskatīts par autoritāru diktatūru, kurai raksturīgi nopietni cilvēktiesību pārkāpumi;
F.	tā kā starptautiskās un nevalstiskās organizācijas ir pastāvīgi ziņojušas par cilvēktiesību pārkāpumiem, tostarp par ārvalstnieku patvaļīgu aizturēšanu un ieslodzīšanu, dzīvībai bīstamiem apstākļiem cietumos un aizturēšanas vietās, kā arī par vardarbību pret aizturētajiem un viņu spīdzināšanu;
G.	tā kā sistēmiskās korupcijas dēļ labumu no valsts milzīgajām naftas bagātībām gūst tikai neliela elite, atstājot lielāko daļu iedzīvotāju galējā nabadzībā,
1.	stingri nosoda atkārtotos gadījumus, kad ieslodzītie Ekvatoriālā Gvinejā turēti nepieņemamos apstākļos un cietuši no sliktas izturēšanās; uzskata, ka tas ir nepārprotams starptautisko cilvēktiesību pārkāpums; aicina iestādes veikt tūlītējus un beznosacījumu pasākumus, tostarp atcelt pirmstiesas apcietinājumu, lai nodrošinātu J. M. Montero un D. R. Ballesta labbūtību un viņu tiesību, tostarp tiesību uz taisnīgu tiesu, piekļuvi medicīniskajai aprūpei un juridiskām konsultācijām, ievērošanu;
2.	aicina Ekvatoriālās Gvinejas iestādes nodrošināt, ka J. M. Montero saņem neatliekamu ārstēšanu, un prasa steidzami veikt viņa medicīnisko evakuāciju;
3.	uzsver, ka patvaļīgi aresti un aizturēšana kaitē valsts reputācijai, kavē starptautiskos ieguldījumus un sadarbību un var negatīvi ietekmēt tās attiecības ar ES;
4.	aicina Komisijas priekšsēdētājas vietnieci / Savienības Augsto pārstāvi ārlietās un drošības politikas jautājumos (PV/AP) un Eiropas Ārējās darbības dienestu ciešā koordinācijā ar Spānijas iestādēm pastiprināt diplomātiskos centienos šajās lietās;
5.	pauž nopietnas bažas par Ekvatoriālās Gvinejas tiesu varas pakļautību režīmam un tiesu iestāžu pārskatatbildības trūkumu, pastāvīgo spīdzināšanu un necilvēcīgajiem apstākļiem cietumos, politiskās opozīcijas nepārtraukto vajāšanu, stingriem vārda brīvības ierobežojumiem un citiem cilvēktiesību pārkāpumiem šajā valstī;
6.	mudina Ekvatoriālo Gvineju parakstīt Samoa nolīgumu[footnoteRef:1]; [1:  	OV L, 2023/2862, 28.12.2023., ELI: http://data.europa.eu/eli/agree_internation/2023/2862/oj. ] 

7.	uzdod priekšsēdētājai nosūtīt šo rezolūciju Padomei, Komisijai, PV/AP, Spānijas Karalistes un Ekvatoriālās Gvinejas Republikas iestādēm, Āfrikas Savienībai un Apvienoto Nāciju Organizācijas ģenerālsekretāram.

